Ataskaita dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE), parengta pagal Tarybos reglamento (ES) 2020/672 14 straipsnį Priemonės SURE rezultatų apibendrinimas po aštuoniolikos mėnesių. Trečioji pusmečio ataskaita

Santrauka

Ši ataskaita yra trečioji pusmečio ataskaita dėl Europos laikinos paramos priemonės nedarbo rizikai dėl ekstremaliosios situacijos mažinti (SURE). Ataskaitoje patvirtinamos ankstesnėse ataskaitose padarytos išvados, pristatomi iki šiol pagal priemonę įgyvendinti veiksmai, apžvelgiamas naudojimasis priemone ir jos socialinis bei ekonominis poveikis. SURE yra Europos Sąjungos (toliau – ES) sukurta 100 mlrd. EUR biudžeto kovos su krize priemonė, skirta padėti valstybėms narėms išsaugoti darbo vietas ir darbuotojų pajamas COVID-19 pandemijos laikotarpiu. SURE taip pat yra ryški visų ES valstybių narių solidarumo išraiška: visos valstybės narės susitarė teikti dvišales garantijas ES, kad Sąjunga galėtų labai palankiomis sąlygomis skolintis iš rinkų SURE paskoloms finansuoti.

Nauja priemonė, skirta greitai reaguoti į socialinį ir ekonominį pandemijos poveikį

Priemonė buvo įgyvendinama greitai ir sklandžiai: 19-ai valstybių narių jau išmokėta beveik visa pagal SURE skirta 94 mlrd. EUR finansinė parama. 2020 m. balandžio 2 d. Komisija pateikė pasiūlymą dėl SURE reglamento, kaip vienos iš ES pradinių atsako į pandemiją priemonių, o 2020 m. gegužės 19 d. Taryba šį reglamentą priėmė. 100 mlrd. EUR finansiniu paketu buvo galima pradėti naudotis nuo 2020 m. rugsėjo 22 d., visoms valstybėms narėms pasirašius garantijų susitarimus. Komisija pagreitino priemonės įgyvendinimą glaudžiai bendradarbiaudama su valstybėmis narėmis. Didžioji dalis skirtos finansinės paramos buvo išmokėta vos per septynis mėnesius, nuo 2020 m. spalio mėn. iki 2021 m. gegužės mėn.

Finansinei paramai, kuri valstybėms narėms teikiama pagal SURE, finansuoti ES pirmą kartą išleido socialinio poveikio obligacijas. Šioje ataskaitoje pateikiama ne tik SURE reglamente reikalaujama informacija, bet ir atitinkama informacija pagal ES SURE socialinio poveikio obligacijų programą ir dar kartą patvirtinama, kad SURE išlaidos pakankamai atitinka JT darnaus vystymosi tikslus.

Tolesnis paramą gaunančių valstybių narių naudojimasis SURE

Šioje ataskaitoje patvirtinama, kad 2020 m. pagal SURE paremta apie 31 mln. asmenų ir 2,5 mln. įmonių. Tai sudaro beveik 30 proc. bendro užimtumo lygio ir ketvirtadalį visų paramą gaunančių valstybių narių įmonių. Pagrindinės SURE paramos gavėjos buvo mažosios įmonės. Daugiausiai paramos skirta didmeninės ir mažmeninės prekybos, apgyvendinimo, maitinimo paslaugų ir gamybos sektoriams, tačiau daugelis valstybių narių tikslinėmis priemonėmis rėmė ir kitus sektorius.

Netolygaus atsigavimo laikotarpiu 2021 m. pagal SURE buvo toliau siekiama išsaugoti darbo vietas – paremta apie 3 mln. asmenų ir daugiau kaip 400 tūkst. įmonių. Viešųjų išlaidų SURE reikalavimus atitinkančioms priemonėms kreivė ir toliau iš esmės atitiko epidemiologinę padėtį. Dėl vėliau kilusių pandemijos bangų bendros SURE viešosios išlaidos 2021 m. buvo 3 mlrd. EUR didesnės, negu buvo numatyta ankstesnėje (2021 m. birželio mėn.) ataskaitoje. Nors sutrumpinto darbo laiko tvarka buvo taikoma rečiau, palyginti su 2020 m. pasiektu jos taikymo piku, 2021 m. ja tebebuvo nemažai naudojamasi.

2022 m. sausio mėn. vienai valstybei narei buvo skirta papildoma finansinė parama, dėl kitos valstybės narės priimtas Tarybos įgyvendinimo sprendimas buvo iš dalies pakeistas įtraukiant papildomų priemonių. Vengrijai skirta papildoma 147 mln. EUR parama jau vykdomoms priemonėms pratęsti ir vienai naujai priemonei finansuoti. Pradinis Tarybos įgyvendinimo sprendimas dėl Portugalijos buvo iš dalies pakeistas – į jį įtrauktos trys papildomos priemonės, kad Portugalija galėtų panaudoti visą 2020 m. rugsėjo mėn. jau skirtą finansinę paramą.

Beveik visos planuotos viešosios išlaidos pagal SURE jau patirtos. Numatoma, kad bendros viešosios išlaidos SURE reikalavimus atitinkančioms priemonėms sieks 118 mlrd. EUR. Jos nemaža dalimi viršija bendrą skirtą finansinę paramą (94 mlrd. EUR), nes kai kurios valstybės narės reikalavimus atitinkančioms priemonėms išleido arba planavo išleisti daugiau už prašytą finansinę paramą. Tai patvirtina priemonių, remiamų pagal SURE, didelę svarbą valstybėms narėms. Daugiau kaip pusė visų SURE reikalavimus atitinkančių viešųjų išlaidų išleistos sutrumpinto darbo laiko tvarkai finansuoti. Dar kartą pasitvirtino, kad su sveikata susijusios priemonės tėra pagalbinės, – joms patirtos išlaidos sudaro tik 5 proc. visų išlaidų.

SURE finansinės paramos lėšų panaudojimo lygis didžiojoje daugumoje valstybių narių yra aukštas. Lėšų panaudojimo lygis tebėra labai žemas tik vienoje valstybėje narėje, dar vienoje valstybėje narėse šis procesas atidžiai stebimas. Pirmojoje ir antrojoje ataskaitose pažymėtas Rumunijoje užfiksuotas didelis lėšų panaudojimo skirtumas (panaudoti trys ketvirtadaliai Tarybos skirtos sumos) iš esmės nepakito. Lenkijoje susidariusį vidutinio dydžio lėšų panaudojimo skirtumą lėmė mažesnės, negu tikėtasi, išlaidos SURE reikalavimus atitinkančioms priemonėms, o nacionalinėse ataskaitose, kuriomis remiantis rengta antroji ataskaita, skirtumas nenurodytas. Bendros Lenkijos išlaidos yra mažesnės už Tarybos pagal SURE skirtą sumą, tačiau tebėra didesnės už jau išmokėtą sumą. Antrojoje ataskaitoje paminėta rizika, susijusi su lėšų panaudojimu Portugalijoje ir Kipre, pašalinta.

Atnaujintas SURE poveikio vertinimas

Šioje ataskaitoje patvirtinamas ankstesnėje ataskaitoje pateiktas įvertinimas, kad 2020 m. politikos rėmimo priemonės, įskaitant SURE, veiksmingai padėjo nuo bedarbystės apsaugoti 1,5 mln. asmenų. 2020 m., nepaisant iš esmės sumažėjusio ekonomikos našumo, nedarbas paramą gaunančiose valstybėse narėse didėjo nedaug ir buvo daug mažesnis, negu prognozuota. Tai buvo pasiekta išsaugant darbuotojų darbo vietas jų įmonėse ir palaikant savarankiškai dirbančių asmenų veiklą. Priemonė SURE taip pat papildomai padėjo stiprinti bendrą pasitikėjimą visoje ES – tai patvirtino neseniai atlikta „Eurobarometro“ apklausa, per kurią dauguma respondentų išreiškė pritarimą priemonei SURE. Be to, kaip pažymėta antrojoje pusmečio ataskaitoje, įvertinta, kad pagal SURE skirta finansinė parama padėjo valstybėms narėms sutaupyti iš viso 8,2 mlrd. EUR palūkanų mokėjimams.

Žvelgiant į ateitį galima pažymėti, kad užimtumo apsauga per pirmuosius dvejus pandemijos metus prisidėjo prie spartesnio atsigavimo negu po ankstesnių krizių. Prognozuojama, kad 2022 m. atsigavimas su kaupu kompensuos per COVID-19 krizę prarastą BVP ir bus daug spartesnis negu po pasaulinės finansų krizės ir euro zonos krizės – praėjus dvejiems metams nuo tų krizių, BVP tebebuvo daug mažesnis negu iki jų. Pagal SURE prie to prisidėta finansavimu, kuris padėjo įmonėms išsaugoti darbuotojų darbo vietas ir įgūdžius, o savarankiškai dirbantiems asmenims – pasirengti atnaujinti savo veiklą.

Išimtinių aplinkybių, dėl kurių pateisinama priemonė SURE, tąsa

Atsižvelgiant į pandemijos, dėl kurios sukurta SURE, nenuspėjamumą ir geopolitinės padėties Ukrainoje raidą, ekonomikos perspektyvas tebegaubia didelis neapibrėžtumas. Žiemą ir ėmus kilti užsikrėtimų omikron atmaina bangai, dauguma ES valstybių narių vengė vėl įvesti plataus masto, griežtas viruso plitimo valdymo priemones, tačiau kai kuriuos sektorius apribojimai ir toliau veikė ypač stipriai. Su virusus susijęs neapibrėžtumas ir naujų atmainų atsiradimo tikimybė tebėra dideli. 2021 m. pagreitį įgijęs augimo tempas metų pabaigoje sulėtėjo, o ekonominis neapibrėžtumas dėl invazijos į Ukrainą dar labiau padidėjo.

Politikos priemonėmis, skirtomis pandemijos poveikiui švelninti, vis dažniau siekiama sukurti palankesnes sąlygas ekonomikai atsigauti, kartu su jomis teikiama parama pagal Ekonomikos gaivinimo ir atsparumo didinimo priemonę. Kadangi SURE galioja iki 2022 m. gruodžio 31 d. ir pagal ją dar nepaskirstyta suma šiuo metu sudaro 5,6 mlrd. EUR, finansinė parama pagal šią priemonę ir toliau galės būti teikiama COVID-19 pandemijos sukeltiems dideliems ekonominiams sutrikimams šalinti.

Informacija apie nacionalines audito ir kontrolės sistemas

Šioje ataskaitoje analizuojamos nacionalinės kontrolės ir audito sistemos, skirtos netinkamo SURE finansinės paramos panaudojimo prevencijai, apie kurias pagal SURE reglamentą savo ataskaitose pranešė valstybės narės. Be Komisijos taikomų kontrolės sistemų, nacionaliniu lygmeniu pagal SURE reglamentą ir dvišalius paskolų susitarimus valstybės narės turėtų užtikrinti, kad lėšos būtų panaudojamos tinkamai, užkirsti kelią pažeidimams ir sukčiavimui, o netinkamai panaudotas lėšas – susigrąžinti. Siekdama įsitikinti, ar valstybės narės turi šiai pareigai įvykdyti būtinas sistemas, Komisija paprašė valstybių narių pateikti informaciją apie SURE aktualias nacionalines kontrolės ir audito sistemas. Šioje ataskaitoje apibendrinama visų paramą gaunančių valstybių narių pateikta informacija.